钦定古今图书集成/明伦汇编/官常典/第312卷 > 梁材
## 钦定古今图书集成/明伦汇编/官常典/第312卷 > 梁材

按《明外史》本传：“材字大用，南京金吾右卫人。弘治十
二年进士。授德清知县，勤敏有异政。正德初，迁刑部
主事，改御史，出为嘉兴知府，调杭州。田租例参差，材
为酌轻重，立画一之法。迁浙江右参政，进按察使。镇
守中官毕真与宸濠通，将举城应之。材与巡按张缙
等劫持真，夺其兵卫。寻以忧去。嘉靖初，起补云南土”
官，相仇杀累年。材召其酋曰：“汝罪当死，今贳汝以牛
羊赎。”御史讶其轻，材曰：“如是足矣。急之，变生。”诸酋衷
甲待变闻无他，迺止。历贵州、广东左、右布政使。仝官
林富家市肉多，材召其家人诫之。富怒，诟而出。材治
簿书自如，富乃惭谢。吏民输课，令自操权衡，吏不得
预。时大下布政，极廉者二人，材与姚“镆也。”拜右副都
御史，巡抚江西。甫两月，召为刑部左侍郎，寻改户部，
遂代邹文盛为尚书。自外僚登六卿，不满二载，自以
受恩深，益尽职。上言：“臣考去年所入止百三十万两，
而所出至二百四十万。加催征不前，边费无节，凶荒
又多。奏免国计安所办？详求弊端，一宗藩，二武职，三
冗食，四冗费，五逋负。乞集廷臣计画条请。”于是宗藩、
武职各议上三事，其他皆严为节，帝悉报可。惟武职
闲住者议停半俸，帝不纳。经费大省，国用亦充。中官
麦福请尽征牧马草场租，材不可。侍郎王𫐄清勋戚
庄田，言宜量等级为限。材奏：“成周班禄有土田。禄由
田出，非常禄外复有土田。今勋戚禄已逾分，而陈乞
动千万。请申禁之，自特赐外，量存三之一，以供祀事。”
帝命并清，已赐者额外侵据悉还之民势豪家乃不
敢妄请。乞畿辅屯田御史督理。正统间易以佥事，权
轻，屯政日弛。材请仍用御史。御史郭弘化言：“天下土
田，视国初减半，宜通行清丈。材恐纷扰，请但敕所司
清釐，籍难稽者始履亩而丈。”帝悉可之。母丧去，服除，
起故官。大同巡抚樊继祖请益军饷，材言：“大同岁饷
七十七万有奇，例外解发又累万，较昔已数倍。日益
月增，太仓银不足供一镇，无论九边也。继祖数请，不
得。议开事例。”下户、兵二部行之。时修建两宫、七陵，役
京军七万。郭勋请给月粮冬衣。材言“非故事。如所请，
当岁费银四十五万。且冬衣例取内库，非部事。”勋怒，
劾材误公。帝诘责材，竟如勋奏。勋复建言三事，请开
矿助工，馀盐尽输边漕，卒得携货物。材议不尽行，勋
益怒。材初为户部，值帝勤政，力祛宿弊，言每从。及是，
屡忤权幸，不得志，乃乞改南。为给事中周珫所劾，下
吏部，尚书许赞等请留之。帝不悦，令与材俱对状。材
引罪得宥，而赞等坐夺俸。材由此失帝意。考《尚书》六
年满，遂令致仕。初，徽王守庄者与佃人讼。材请革守
庄者，令有司纳租于王。报可。王奏不便，帝又从之。材
已去，侍郎唐胄等执初诏。帝大怒，并责材，令以右侍
郎闲住而夺胄俸，下郎官诏狱。明年，户部尚书李廷
相罢。帝念材廉勤，大臣亦多荐者，乃召复故官，加太
子少保。三掌国计。砥节首公如一日，帝眷亦甚厚。其
秋，考察京官，特命监之。有大狱不能决，又命兼掌刑
部事。帝叹曰：“尚书如材者十二人，吾无忧天下矣。”大
工频兴，役外卫班军四万六千人。郭勋籍其不至者，
责输银雇役，廪食视班军。廷相尝量给之，材坚持不
予。勋劾材，帝命补给。勋又以军不足，籍逃亡军布棉
折饷银募工。材言“今京班军四万馀已足用，不宜藉
口耗国储。”帝从其奏。勋益怒，劾材变乱旧章。先是，醮
坛须龙涎香，材不以时进。帝衔之，遂责材沽名误事。
落职闲住归。旋卒，年七十一。隆庆初，赠太子太保，谥
端肃。当嘉靖中岁，大臣或阿上取宠，材独不挠，以是
终不容。自材去，神仙土木事益繁。计相取充位。国用
大窘。世宗乃叹曰：“材在当不至此。”